Papersnake/gushiwen huggingface dataset:
蝶恋花 登封马叟飞卿寿席即事赋词为马卿祝且俾山倡歌以侑尊
卢挚（元代）

种竹山分浇稻水。箕颍田园，菘少屏风里。玉树芝兰谁可比。

堂前索甚裁桃李。

薄劣莺儿来报喜。似说朝来，麦秀蚕眠起。快唤巢由同一醉。

君家好个人间世。
颐轩诗六首
黄庭坚（宋代）

无外一精明，六合同出自。
公能知本源，佛亦不相似。
次韵奉答教授祖守中逢清
赵公豫（宋代）

方今士习叹卑微，宫墙何者切瞻依。祖君守中来倡导，群材就法识趋归。

夙昔风标矜独步，文坛立帜能直树。论文角艺日无虚，雅会名流常脱屦。

文旌揽胜英风扬，击钵吟成冠词场。芙蓉出水成高调，牛斗直射莹精光。

一毡暂屈萍藻渌，相契同官洵迈俗。贤宰鸣琴逸韵飞，少尹哦松音调续。

无殊畹芷与湘兰，斋头苜蓿共盘桓。撷秀台前开宴会，合芳亭下结新欢。

倡酬互见珠玑落，起弊扶衰金石药。名篇大半宝丰年，可以疗饥兼济涸。

自惭樗栎薄高林，毕生荏苒叹浮沉。登陟名山应拱手，临流胜水每萦心。

但遇瑶编称汗漫，目动神惊骨髓换。表扬前哲本愚衷，敢谓博名标月旦。

蒙公诗赠率天真，犹观大匠作舆轮。法律岂惟超近日，风神抑且过前人。
感古十首
胡仲弓（宋代）

豫让口吞炭，智伯头已漆。
报仇须及晨，安用诈行乞。
饮器骨已枯癞哑特小术。壮士死於义，
千古犹一日。弃主事雠人，
万死奚足卹。
天申节望阙祝圣致语口号 其一
史浩（宋代）

簪缨万国拱尧云，遥认霏烟霭帝阍。始听嵩呼遍夷夏，便知孝治感乾坤。

凤飞一札蟠桃宴，花覆千官湛露恩。历数在躬无纪极，垂衣请颂有虞尊。
赋得山意冲寒欲放梅
成鹫（清代）

空谷萧萧自主宾，南枝跃跃老风尘。飘残六出见五出，过尽小春还早春。

白首半生归寂寞，青山一气露精神。何堪花事从头说，月落参横未有人。
次韵孙叔晦
韩淲（宋代）

春阴漠漠晚来寒，欲写相思一字难。古锦诗囊无我佩，暗尘弦字尚谁弹。

閒乘野逸神尤旺，静少牢愁梦亦安。好爵浮名能有几，人间翻覆自悲欢。
再次韵 其二
陈棣（宋代）

扰扰胶胶度岁年，只应今夕暂休閒。又闻玉烛更新籥，那得金丹驻旧颜。

是处碧烟闻爆竹，谁家红玉拥颓山。挥毫不作惊人语，句法由来似梦间。
丁亥岁作（中元甲子）
罗隐（唐代）

病想医门渴望梅，十年心地仅成灰。
早知世事长如此，自是孤寒不合来。
谷畔气浓高蔽日，蛰边声暖乍闻雷。
满城桃李君看取，一一还从旧处开。
次韵王宣徽太尉耆年会诗
苏颂（宋代）

古来贤相称高奇，虞有皋夔商傅伊。
帝臣王佐见谟训，千载相望如同时。
我朝公辅代间出，钟秀辰象分躔离。
堂堂太尉实异禀，风质粹美和而威。
仁皇始擢自藩翰，渭水兆告非熊罴。
立朝早已擅风采，料敌曾不失毫厘。
圣圣相承倚时栋，入登槐鼎出拥麾。
司徒相继据魁轴，势压诸夏摧附枝。
一言寤意尊社稷，万里奔命来戎夷。
君臣一体自同德，下鄙汉相矜规随。
功成治定预告老，还乡治第当西圻。
十年休佚养冲气，泰宇充茂心欣嬉。
二公勋德诵人口，载于彝鼎歌于诗。
吾皇得相柄文武，调变四序齐璇玑。
孟轲尝称圣之任，乃曰百世人之师。
固宜天畀两元老，期颐常保松筠姿。
规橅载在庙堂上，自使风俗淳浇漓。
前年召自大名尹，对罢累请菟裘归。
帝曰公今更强固，闵烦几政留清规。
两加金貂百官首，再剖玉麟三水涯。
洛人闻之喜且抃，如在旱岁逢云霓。
朝临留府暮私第，偃息又将弥再期。
今春欲作耆英会，涓日象值神俱比。
谓宜饮食与宴乐，对接宾客心忘机。
康宁寿富复好德，向此巨福全者稀。
席间诸老尽贤杰，相得欢甚欹冠緌。
饮盈百榼似尼父，歌有三乐同荣期。
杯盘衍溢逮舆隶，割肉酾酒如林池。
衣冠填咽两城市，车马照耀清涟漪。
夜阑百炬列红烛，天寒四座添重帏。
钜儒洒翰序嘉会，义薄皎日垂清晖。
诸公半酣各赋咏，含毫叠纸鱼鳞差。
诗成累幅灿珠玉，光艳宜若陵钩奎。
歌声旖旎啸鸾凤，酒气冷冽喷酴醾。
长篇立刻在金石，楷字高揭当轩墀。
晋公延宾就绿野，谢傅卜宅临清溪。
当时贵客亦有数，讵与今日争光辉。
謄书远报邺都守，开缄摘句情融怡。
答言遂起归与兴，迹虽未往心先飞。
三贤事业固同道，用舍安得常情知。
官尊邦国之柱石，望重士林之羽仪。
退舍进用自殊致，大义当以公言推。
不能则止固达识，陈力可行当有为。
圣君知臣贤达节，事有轻重须从宜。
宁拘经礼致为政，自有邦人歌衮衣。
三台明润少微烂，光彩并照大紫微。
子房辟谷方壮岁，张苍作相当庞眉。
曹参置酒坐公府，晋贤高蹈来东篱。
昔人出处固有意，造适自与时推移。
光阴可惜且行乐，任从鷤鴃方春啼。
送长儿槃赴金陵典斛 其五
吴泳（宋代）

玄云拖榆塞，白露涂枫林。靡靡秋未夕，边马已南侵。

子方从军去，川陆迥且深。虎兕嗥旷野，猩猱啸高岑。

独见金城外，迎人柳阴阴。主人敬爱客，秉义如断金。

好将少年行，转作节妇吟。
劝农六首 其二
张嵲（宋代）

皇恩力本劝农耕，老稚争随刺史行。杨柳垂村曲尘色，殊乡时节近清明。
点绛唇 重九后五日作
尹志平（元代）

体入虚空，犹然未可为凭据。真空路。气神相聚。现世阳神去。若遇知音，此事堪分付。君听取。莫生疑＊。行满天将护。
渔父歌
李颀（唐代）

白首何老人，蓑笠蔽其身。避世长不仕，钓鱼清江滨。

浦沙明濯足，山月静垂纶。寓宿湍与濑，行歌秋复春。

持竿湘岸竹，爇火芦洲薪。绿水饭香稻，青荷包紫鳞。

于中还自乐，所欲全吾真。而笑独醒者，临流多苦辛。
长相思 赠月辉孙夫人
申蕙（清代）

鸳水流。泾水流。咏絮才高并斗牛。芳名邑乘留。

桂影浮。月影浮。蕉梦诗篇重十洲。冰心比柏舟。
蜀都道中
刘兼（唐代）

剑关云栈乱峥嵘，得丧何由险与平。千载龟城终失守，

一堆鬼录漫留名。季年必不延昏主，薄赏那堪激懦兵。

李特后来多二世，纳降归拟尽公卿。
访施八评事
梅尧臣（宋代）

施兄今七十，近郭隐茅庐。
懒问齐民术，喜看庄叟书。
竹间鸣涧水，原际见村墟。
识尽穷通理，超然乐有余。
奉使至邢州赠李八使君
窦牟（唐代）

独占龙冈部，深持虎节居。尽心敷吏术，含笑掩兵书。

礼饰华缨敷，才牵雅制馀。茂阴延驿路，温液逗官渠。

南亩行春罢，西楼待客初。瓮头开绿蚁，砧下落红鱼。

牧伯风流足，輶轩若涩虚。今宵铃阁内，醉舞复何如。
巫山一段云 戒无明
尹志平（元代）

一点光明大，三千业障深。劝君闻早细搜寻。莫待祸来侵。触处将身回转。慧性能生方便。这些消息汝还知。便是上天梯。
挽秘撰赵郡运子固
周南（宋代）

旧学虚蒙一字褒，暮年曾得拜江臯。
丹砂雅意成前约，玩印连章避左曹。
事业略曾随手见，死生应叹有身劳。
只今蜕迹西林去，始得先生蚤退高。
题璇源张郡侯却金舆颂册
董其昌（明代）

此判南山不可移，颂声宁独美双岐。即看华表含愁意，正是秦双照胆时。

天子再传关右事，史家添入岘亭碑。却金应拜黄金赐，名姓书屏黼扆知。
客南徐一首
王琮（宋代）

秋来客裹几蹉跎，醉铗唯堪浩浩歌。
盛世未应知已少，诸公自是阅人多。
潮生瓜步风犹急，苔满浯溪石欠磨。
忆昔祖生忠愤后，更无一楫是如何。
寄江都路员外
徐铉（宋代）

吾兄失意在东都，闻说襟怀任所如。已纵乖慵为傲吏，

有何关键制豪胥。县斋晓闭多移病，南亩秋荒忆遂初。

知道故人相忆否，嵇康不得懒修书。
壬子八九月读书题词十五首 其八 元次山集
曾习经（清代）

沉忧涉世言幽约，狷介为文气苦辛。若信杯樽足斟酌，酣歌犹是太平人。
渔家傲
侯置（宋代）

过尽百花芳草满。柳丝舞困阑干暖。柳外秋千裙影乱。人逐伴。旧家心性如今懒。

斗帐宝香凝不散。黄昏院落莺声晚。红叶不来音信断。疏酒盏。东阳瘦损无人管。
奉和杜员外扈从教阅
李峤（唐代）

杪冬严杀气，穷纪送颓光。薄狩三农隙，大阅五戎场。

菜田初起烧，兰野正开防。夹岸虹旗转，分朋兽罟张。

燕弧带晓月，吴剑动秋霜。原启前禽路，山萦后骑行。

云区坠日羽，星苑毙天狼。礼振军容肃，威宣武节扬。

神心体殷祝，灵兆叶姬祥。幸陪仙驾末，欣采翰林芳。
贵阳雅颂二十四首同翠渠作 其十一 缮城禦侮
祁顺（明代）

易辞重设险，孟氏论地利。时哉大道隐，城郭非末事。

矧兹西南镇，四境防丑类。垣墉日脩缮，外侮那敢至。

韬钤属大才，无患由有备。
酒泉子·黛薄红深
顾敻（五代）

黛薄红深，约掠绿鬟云腻。小鸳鸯，金翡翠，称人心。
锦鳞无处传幽意，海燕兰堂春又去，隔年书，千点泪，恨难任。
恼公诗题游春士女图
张璨（明代）

眉黛弯新月，瞳人剪碧波。
态浓娃馆妓，腰细楚宫娥。
缓踏金莲娃，新翻《白雪》歌。
轻颦迷下蔡，妙舞绝阳阿。
寝阁珠为网，妆楼锦作窝。
梨花香玉破，柳穗郁金拖。
瑟柱锵鸾凤，尊罍列象牺。
宝钗横玉燕，彩帔砑银鹅。
小汗肌香腻，微酣脸晕酡。
樱唇朱滴滴，鸦髻黑峨峨。
司马怜琴癖，周郎顾曲讹。
喜窥韩寿户，怒掷幼舆梭。
晓睡啼莺唤，春游细马驮。
宓妃临洛浦，汉女出江沱。
拾翠烟堤蕙，搴芳露渚荷。
画船青雀舫，彩骑玉蹄枿。
虢国输妆靥，罗敷避翠蛾。
使君逢调笑，丞相近嗔呵。
绝艳方如此，幽怀定若何？琵琶劳问卜，乌兔恐蹉跎。
睡鸭频添火，牵牛奈隔河。
几愁鸳浦隔，偶借鹊桥过。
蝶思迷芳蕊，蜂情恋蜜窠。
封缄书豆棨，密意托丝萝。
锦被薰浓麝，霞浆酌巨螺。
流苏垂袅娜，蜀绮叠陂陀。
井树栖乌鹊，筠笼睡翠哥。
更壶催漏箭，火树烂琼柯。
的的缘思合，蒙蒙与醉和。
曲屏嫌夜短，斗帐得春多。
海誓宁教爽，山盟讵有它。
两情成比翼，万事付蛮蜗。
兰带同心绾，菱盘照胆磨。
岂徒消夙恨，顿觉起微疴。
画里肠犹断，桑中句厌哦。
始知倾国貌，能作合欢魔。
丽玉埋馨地，秋娘瘗粉坡。
至今游冶客，犹为酹蓬科。
记梦二首 其一
龚璛（元代）

渺渺东西南北路，扁舟重载老侵寻。夜凉破梦秋虫语，一笑平生万里心。
江城梅花引
程颂万（清代）

潇湘江水腻于油。是人愁。是侬愁。侬若愁时，江水不分流。

料得天边今夜月，照江上，冷鸳鸯，双白头。

白头白头情未休。花一楼。月一楼。梦也梦也梦不到，谁怨灵修。

只恨东风，吹远木兰舟。那日湘纹帘影瞥，分一剪，眼中波，各自秋。
玻瓈江一首戏效陆务观作
范成大（宋代）

玻瓈江头春渌深，别时沄沄流到今。祇言日远易排遣，不道相思翻苦心。

乌头可白我可去，菖花易青君易寻。人生若未免离别，不如碌碌无知音。
赠台倅徐太博
释长吉（宋代）

琼树从芳蕤，灵根植仙圃。
懿哲蕴英才，妙几冲云路。
曲台峻清秩，峨冠凛奇趣。
霞城倅郡条，惠爱春荣布。
心陂万顷澄，群物欣翔鹭。
浮云摈繁虏，虚舟游太素。
庾楼明月情，谢塘春草句。
沙鸟下琴轩，江风起厅树。
颙昂出俗操，益为时贤慕。
异日柏梁游，渊云镶孤步。
故右丞相赠太师燕文贞公挽词二首
孙逖（唐代）

海内文章伯，朝端礼乐英。一言兴宝运，三入济群生。

命与才相偶，年将位不并。台星忽已坼，流恸轸皇情。

甲第三重戟，高门四列侯。已成冠盖里，更有凤凰楼。

人世方为乐，生涯遽若休。空馀掌纶地，传庆百千秋。
赵平甫幽居八操 其七 棋台操
杨万里（宋代）

争名不亢则朝者嘻，争利不赢则市者吁。君子无所争，必也弈乎。
瑕瑜不相掩
陈中师（唐代）

出石温然玉，瑕瑜素在中。妍媸因异彩，音韵信殊风。

让美心方并，求疵意本同。光华开缜密，清润仰磨砻。

秀质非攘善，贞姿肯废忠。今来傥成器，分别在良工。
初七日
韩淲（宋代）

晚来台上坐，犹自说春归。可惜园林里，都无花片飞。

榜人劳载酒，鸥鸟定忘机。笑摘青梅子，停杯看雨肥。
雨后对月怀斯远
赵蕃（宋代）

旱后虽逢月，方忧未觉佳。
雨余当委照，此趣熟能加。
更觉湖边宅，遥知海上槎。
绝嗟同味少，莫遣寸心遐。
游西岩
蒲寿宬（宋代）

谁扇洪炉欲煮铁，一寸如冰不曾热。
岁寒心事梅花知，炭事如何与冰说。
西岩结屋烟作罩，斑斑不露如隐豹。
人生大欲刚断除，静处生涯乃仁乐。
碧梧翠竹呈琅玕，寒泉玉佩鸣珊珊。
终焉为计亦不恶，岂知白日生羽翰。
翻思一夜钟鸣时，先生高卧如希夷。
何人更嗔瘴鬼疟，及锋而用皆惊疑。
荐泉采菊想遗迹，奚其与侣昌黎伯。
薰莸已定人所知，聊把曾游纪岩石。
辛巳夏四月行西山欲未能也得曹沪南壬午冬留
洪咨夔（宋代）

仙人爱楼居，梯空炫灵赫。
下有炼丹井，光怪不容羃。
凌里酌井炼，御风谢尘迹。
飘摇芙蓉旆，三十六峰碧。
欲扣读易翁，苍苔洞门閴。
游樊氏阡分韵得事字
王灼（宋代）

山深少车辙，雨馀多空翠。
不知穷秋中，草木乃尔媚。
隐君一抔土，诸子几掬泪。
盛年喜迈种，末路等幽閟。
村酒敢嫌浊，唤起吾渴睡。
勿听松风哀，姑对山月醉。
从今弃书册，独以醉为事。
不然持秃箒，净扫清凉寺。
句
石延年（宋代）

行人晚更急，归鸟夕无行。
省躬诗 其六十八
曹于汴（明代）

叉手成经济，揖授何森然。欹侧谈条理，沉醉说醒言。
临江仙·得得全真真妙理
谭处端（元代）

得得全真真妙理，无为无作无修。自然清净行功周。祥云围绛阙，瑞气绕琼楼。心似闲云无挂碍，身同古渡横舟。真空空界可相酬。白牛眠露地，明月照山头。
南朝
李宗谔（宋代）

仙华玉寿夜沉沉，三阁齐云複道深。
平昔金铺空废苑，于今琼树有遗音。
珠帘映寝方成梦，麝壁飘香未称心。
惆怅雷塘都几日，吟魂醉魄已相寻。
拟寒山寺 其五十三
释怀深（宋代）

天高听甚卑，神幽察甚厚。埋蚕蚕变尸，烧蚁蚁成漏。

呵吹一气间，冷暖各成就。恶从汝心生，还从汝心受。
试院唱酬十一首 戏呈试官吕防
苏辙（宋代）

新秋风月正凉天，空馆相看学坐禅。
满榻诗书愁病眼，隔墙砧杵思高眠。
霜飞一叶凋琼玉，风绕双松奏管弦。
闻道熊罴归梦数，侵天闱棘漫森然。
蔡子因前韵留别再答二首 其二
叶梦得（宋代）

已议营屯列上留，稍欣群盗障横流。三时旧业终应在，万里长征亦少休。

和策但令均挟纩，壮图何用辄焚舟。东都自是兴王地，虎踞宁须问石头。
石藏玉赞
陈著（宋代）

天下之宝，惟玉为最。
然不受触，触之则碎。
如何如何，可全其粹。
亦曰珍藏，光华自贲。
登金山
张晋（清代）

大江发源自蚕丛，万里一泻流向东。天遣神山作砥柱，中流涌出金芙蓉。

峰尖飘渺逼云汉，石根诘屈搜蛟龙。我来张帆指京口，推篷旷望初蒙蒙。

少时烟消雾亦敛，赤日濯水磨青铜。舍舟理轻策，着屐披蒙茸。

奇境快登历，一拓平生胸。古刹周遭绝枕藉，浮图四面开玲珑。

振衣直上神益耸，阊阖呼吸疑可通。九江三楚列眼底，指顾尽得天南雄。

铁瓮城头没荒草，北固楼下闻秋钟。寄奴王气久消歇，大业惟剩丹徒宫。

侧身东望诧奇绝，焦山对峙浮江中。林峦万古浸烟水，如观图画嗟朦胧。

我疑海上三山失，乃于此地俱相逢。老僧疑客煮香茗，山门散步聊从容。

中冷泉畔吊郭璞，妙高台上怀苏公。游兴到此愿已足，始笑向来局促真盲聋。

昨过平山堂，楼阁何重重。岸旁覆垂柳，水面横长虹。

此乃丈夫彼女子，人巧定合输天工。倚栏狂叫一挥手，惊飙乍起摇丹枫。

楼船回棹泊山足，鼋鼍踏浪乘江风。断霞挂天末，飞雁嘹长空。

苍然暮色上，佛鼓声冬冬。羁怀畏晚寻归楫，恨未一见炬火照耀江心红。
闻杜鹃
李洞（唐代）

万古潇湘波上云，化为流血杜鹃身。长疑啄破青山色，

只恐啼穿白日轮。花落玄宗回蜀道，雨收工部宿江津。

声声犹得到君耳，不见千秋一甑尘。
翠羽吟
蒋捷（宋代）

泛言仙，似乎寡味，越调之曲与梅花宜，罗浮梅花，真仙事也。演梅成章，名翠羽吟。

绀露浓。映素空。楼观峭玲珑。粉冻霁英，冷光摇荡古青松。半规黄昏淡月，梅气山影溟濛。有丽人、步依修竹，萧然态若游龙。

绡袂微皱水溶溶。仙茎清瀣，净洗斜红。劝我浮香桂酒，环佩暗解，声飞芳霭中。弄春弱柳垂丝，慢按翠舞娇童。醉不知何处，惊翦翦、凄紧霜风。梦醒寻痕访踪。但留残星挂穹。梅花未老，翠羽双吟，一片晓峰。
扫地
方式济（唐代）

抱帚倚户立，寒风吹衣巾。凌晨汲土井，洒扫庭陔尘。

扫尘不扫雪，留取寒意真。弃帚出门望，边尘浩无垠。

俯视秽草积，仰见黄云昏。放废敢晏安，劳力清心神。

强炼未死骨，涸水潜穷鳞。家破散如雨，一仆随征轮。

偶效胼胝力，赪颜诩辛勤。万里亲童奴，傲惰谁能嗔。
午日同区启图避暑星岩冒雨攀玉虚宫值古风道人
赵焞夫（明代）

名区端称绘新诗，俯景刚逢雪顶师。笑里石蒸云绰约，雨中天变水琉璃。

屐声碎落龙岩响，酒韵微醺鲸浪欺。共倚芙蓉参帝座，斗边不免费占疑。
夏夜风雨极凉枕上口占
陆游（宋代）

北窗八尺卧文藤，夜雨生凉洗郁蒸。
袅袅清愁萦断角，悠悠孤梦伴残灯。
羸躯垂老嗟焉往，公论犹存似可凭。
聊向斯文图不朽，未甘粥饭学山僧。
送郑长史之岭南（一本题作送郑史）
贾岛（唐代）

云林颇重叠，岑渚复幽奇。汨水斜阳岸，骚人正则祠。

苍梧多蟋蟀，白露湿江蓠。擢第荣南去，晨昏近九疑。
喻子才提举招昌源观梅倦不克往苏仁仲有诗次韵
曾几（宋代）

问公何许看花回，剩说郊坰十里梅。树杂古今他处少，枝分南里一齐开。

昌源已办行厨去，离渚犹须使节来。况复兰亭公所葺，清流九曲要传杯。
登慈恩寺塔
杨玢（五代）

紫云楼下曲江平，鸦噪残阳麦陇青。

莫上慈恩最高处，不堪看又不堪听。
叶梦麟往惟扬
蒋廷玉（宋代）

一马扬州路，桃开几树花。
春光无拣，淮地亦繁华。
日惨长江水，风昏古战沙。
争雄旧时事，君去莫思家。
祁羡仲
梅守箕（明代）

羡仲，侠士。
能诎伸，好奇策。
少游豫章，乏食，即行乞市中。
客游小四海，不裹千里粮。
饥从列士食，渴饮阿谷浆。
遗俗若委蜕，翩翩乘风翔。
纵横狭路间，褐夫视侯王。
诎信惟蛰龙，蓬累我所当。
城中乞食已，长醉胡姬傍。
宫词 其五十八
赵佶（宋代）

十花金盏劝仙娥，乘兴追欢酒量过。灯影四围深夜里，分明红玉醉颜酡。
送郑丈赴建宁五首
叶适（宋代）

屏弃诚愚分，牢愁更索居。
若逢知已问，犹解课儿书。
地僻门长闭，年饥菜自锄。
相望无一事，不是故情疎。
自万松岭之龙山 其一
黄裳（宋代）

万松虽落斧斤手，一径尚邀行路人。岭是松非休更问，逍遥巾下已离尘。
送梁四归东平
李白（唐代）

玉壶挈美酒，送别强为欢。大火南星月，长郊北路难。

殷王期负鼎，汶水起垂竿。莫学东山卧，参差老谢安。
山中回忆东山老
杨蟠（宋代）

山游兴发特寻君，屐齿筇枝绕四邻。
峰北看去忘世务，涧南听四得天真。
名高寂寞存僧史，林下风流似晋人。
何日枇杷苦笋熟，却游未减去年春。
吏部员外郎傅公
靖康小雅（宋代）

强敌寒盟，兵忽逾塞。
公持汉节，迓客于界。
控弦欻来。率土震骇。
外臣桀傲，自矜强大。
公誓不慴，有死无拜。
杀身成仁，播美千载。
送贵溪宗人世熙会谱西归
程敏政（明代）

贵溪溪上旧程源，百世宗盟此一番。祖庙已通昭穆序，客途何惮往来烦。

云山雨后丹青出，霜叶风前锦绣翻。他日相期定何所，碧霄千里看鹏鶱。
挽嘉遁黎先生
邓林（宋代）

西风拂面泪潸然，哭为斯文一问天。倏去忽来谁予夺，有才无寿孰拘牵。

梦回圆泽三生石，笑破昌黎五鬼船。寿夭穷通何必较，只今犹是未□前。
答孙太初夜访二首 其一
黄衷（明代）

太华山人夜泛湖，西风吹过藕花居。扣门已值梵钟定，呼酒不来村店疏。

自振初衣闻杜若，偶寻奇迹问樵渔。回船倒压星河影，绝胜浮槎上碧虚。
新安道中寄怀诸旧
金銮（明代）

故岭重经枫叶凋，旅怀肃索伴归樵。
冰霜在道无千里，肌骨侵寒已半消。
石面乱云随马度，树头残雨逐人飘。
翻思前夜溪亭别，窈窕清商酒一瓢。
六言二首 其一
周密（宋代）

笑杀楦中青紫，从他皮里阳秋。白首潜郎不调，青云妄尉皆侯。
读范文正公上执政书靖康之祸正以人不知兵
姜特立（宋代）

经籍尽焚秦室乱，孙吴有禁本朝危。
圣贤文字初何罪，群小盈庭事可悲。
竹
徐夤（唐代）

翠染琅玕粉渐开，东南移得会稽栽。游丝挂处渔竿去，

绿水夹稽龙影来。风触有声含六律，露沾如洗绝浮埃。

王猷旧宅无人到，抱却清阴盖绿苔。
游籍田三首
孔武仲（宋代）

酷暑不可逭，天郊聊共寻。
云繁当飞盖，风好得披襟。
白水田畴远，红蕖浦溆深。
斜川陶靖节，千载想知心。
奉和成伯大雨中会客解嘲
苏轼（宋代）

乐事难并真实语，坐排用意多乖误。
兴来取次或成欢，瓦钩却胜黄金注。
我生祸患久不择，肯为一时风雨阻。
天公变化岂有常，明月行看照归路。
以读书破万卷下笔如有神为韵赋十诗送赵然然
方回（元代）

妙年尝自负，韩子补天笔。
年及渭滨人，今也老无力。
送君如燕都，谁门可长揖。
苏举黄自代，靖翁独我识。
大人生朝六首·安世
项安世（宋代）

一秋六诰入于门，总是君恩与父恩。
拔起单贫新氏族，训开痴父小儿孙。
于今教养功都就，畴昔乡闾道愈尊。
乐事满怀无一欠，只消长寿看仍昆。
冯元用九日约白云寺登高以追昔年都城望津之会偶以事不往蒙示长篇次韵
陈渊（宋代）

与君都城别，星霜屡变易。每怀望津游，怅然如有失。

此生羁旅望，岁序惊心魄。还家几何时，自愧不煖席。

建溪古渡头，短棹凌虚碧。掀篷忽见君，恍若梦望得。

相携定舍馆，石径走迂直。危亭至如归，坐午及昏黑。

黄花笑东篱，未许蓬蒿没。咫尺白云楼，坐阻造毫逸。

人生正似兹，有志谁能必。当时连鳌手，至今犹挟策。

高才真楚璞，末技同齐瑟。无心效骞腾，自分投闲僻。

望津傥同登，意气那复昔。
南陂远望
储嗣宗（唐代）

闲门横古塘，红树已惊霜。独立望秋草，野人耕夕阳。

孤烟起蜗舍，飞鹭下渔梁。唯有田家事，依依似故乡。
野饭
周紫芝（宋代）

野饭聊娱老，登盘春物佳。芼羹横荻笋，煮饼荐槐芽。

鱼尾初垂剑，台苗未着花。谁言庾郎瘦，蔬腹渐禁茶。
惜黄花
蒋云昌（清代）

秋阴庭宇。秋风帘户。数秋花，奈罗罗，晚香悬树。仿佛茂林游，少长群贤聚。

疏礼法，六伽难主。

都忘羁旅。剪灯酌醑。乍停杯，有传杯、夜阑征句。细雨下庭梧，凉气生衣苧。

人正在、碧萝深处。
贻鼓吹李丞，时信安王北伐，李公王之所器者也
储光羲（唐代）

北伐昧天造，王师示有征。辕门统元律，帝室命宗英。

灵威方首事，仗钺按边城。膏雨被春草，黄云浮太清。

文儒托后乘，武旅趋前旌。出车发西洛，营军临北平。

曰予深固陋，志气颇纵横。尝思骠骑幕，愿逐嫖姚兵。

惟贤美无度，海内依扬声。河间旧相许，车骑日逢迎。

折节下谋士，深心论客卿。忠言虽未列，庶以知君诚。
郿塘初浴
康海（明代）

忆昔己卯春，曾与泾野约。因访岐东君，于兹共行乐。

登山瞷岐雍，临池事澡瀹。子时多杂人，秽气远相搏。

微憩古祠下，魂魄苦销铄。斜阳且衔山，亟去步未却。

黾勉宿横渠，是意竟荒落。弃置至壬午，来自郿东郭。

赖有王李曹，先驱为充拓。泉水煖且莹，一汤百疴掠。

始信灵物佳，翻嫌表章略。今此复临池，神思益恢扩。

莹彻一如昔，清净宛非昨。形畅意转新，神适喜如跃。

嗟哉华清宫，安能与之若。作诗告后来，此地不可薄。
登陆文安公象山祠堂故址
张宇初（明代）

羲尧体乾运，王道持伦纲。
舜禹袭神器，精一斯传彰。
周亡《雅》、《颂》息，仲尼语张皇。
伊说佐受命，况轲司振扬。
伟兹大经奥，百世垂辉光。
陵夷几更历，明晦违天常。
濂洛启潜綍，建中续虞唐。
青田荆山璞，宏闻皎旻苍。
寸心宰灵妙，昏塞非违伤。
动静该至理，惕焉惟内强。
圣训炳星日，卓操逾冰霜。
横经宅雄胜，古象增浑庞。
雪馆夜灯集，风庭春雨长。
关闽觉支蔓，吴楚被余芳。
驽质愧庸昧，师谟幸遵详。
云岑慕远谒，佛刹榛莱藏。
探陟访遗旧，荒基屹崇冈。
肃衿悚瞻睇，天宇澄秋阳。
翠台耸前挹，旷缈归毫芒。
浮观励先躅，敢意窥鸿荒。
湍驶难砥柱，大音孰仪凰。
八表视环辙，千龄仰休光。
古诗六章送王君冕归陕西 其五
黄清老（元代）

少年处山谷，壮岁游京师。性本猿鹤群，焉能牛马驰。

曩有采薪忧，挂冠愿为医。近得圣贤心，读书甘如饴。

习贯已成癖，岂无君子知。
夜期友生不至
姚合（唐代）

忍寒停酒待君来，酒作凌澌火作灰。

半夜出门重立望，月明先自下高台。
满路花 赠两山道友乌林答同监等
王丹桂（金朝）

东南形胜地，极目锁岚烟。海山钟异秀、产英贤。人多吉善，息念屏嚣喧。是处追朋挹，探妙＊真，共修物外因缘。愿由斯、道念弥坚。早早悟重玄。殷勤营养就、火中莲。清香馥郁，递互尽相传。异日真功满，拂袖携云，迳超无上人天。
过梅里七首家…今列题于后。忆东郭居（效丘迟）
李绅（唐代）

昔余过稚齿，从师昧知奥。徒怀利物心，不获藏身宝。

曳娄一缝掖，出处劳昏早。醒醉迷啜哺，衣裳辨颠倒。

忠诚贯白日，直已凭苍昊。卷舌堕谗谀，惊波息行潦。

衰禽识旧木，疲马知归道。杨柳长庭柯，兰荃覆阶草。

旌旄光里舍，骑服欢妻嫂。绿鬓绝新知，苍须稀旧老。

冠緌身忝贵，斋沐心常祷。笙磬谅谐和，庭除还洒扫。

栖迟还竹巷，物役浸江岛。倏忽变星霜，悲伤满衷抱。
无尽见和复次其韵五首 其四
释德洪（宋代）

公是睡龙今缩首，我如江月且分身。人间一戏成何事，冢外君看半卧麟。
元忠学士八兄耒离京师远蒙追送许惠服丹法托
张耒（宋代）

身逐孤舟似断云，故人追送尚殷勤。
秋城夜泊西风岸，落叶悲虫独自闻。
八骏图
白居易（唐代）

穆王八骏天马驹，后人爱之写为图。
背如龙兮颈如象，骨竦筋高脂肉壮。
日行万里速如飞，穆王独乘何所之？
四荒八极踏欲遍，三十二蹄无歇时。
属车轴折趁不及，黄屋草生弃若遗。
瑶池西赴王母宴，七庙经年不亲荐。
璧台南与盛姬游，明堂不复朝诸侯。
《白云》《黄竹》歌声动，一人荒乐万人愁。
周从后稷至文武，积德累功世勤苦。
岂知才及四代孙，心轻王业如灰土。
由来尤物不在大，能荡君心则为害。
文帝却之不肯乘，千里马去汉道兴。
穆王得之不为戒，八骏驹来周室坏。
至今此物世称珍，不知房星之精下为怪。
八骏图，君莫爱。
皎然禅师《赠吴凭处士》诗云"世人不知心是
苏轼（宋代）

寒时便具热时风，饥汉那知食药功。
莫怪禅师向西笑，缘师身在长安东。
和王倅见惠十篇
曹勋（宋代）

伊昔晋室雄，风流蔼於门。
至今掇危科，儒行归后昆。
子舍江左来，应喜今尚存。
谢西川昙域大师玉箸篆书
齐己（唐代）

玉箸真文久不兴，李斯传到李阳冰。

正悲千载无来者，果见僧中有个僧。
送炬禅者归宁亲
释怀深（宋代）

出门烟水正茫茫，体露金风木叶黄。父母未生前一句，不知何地是家乡。
株林
张耒（宋代）

九寡奔亡一老姬，白头蛮叟嬖西施。
二公费尽平生事，深屋婵娟世得知。
辋川集二十首。南垞
裴迪（唐代）

孤舟信一泊，南垞湖水岸。落日下崦嵫，清波殊淼漫。
高宗明堂前朝献景灵宫十首
真宗（宋代）

玉气如虹，岂缯弃笥。
既奉既将，亦奠在位。
有永群后，实相祀事。
何以临下，心意不贰。
梅花
王安石（宋代）

墙角数枝梅，凌寒独自开。
遥知不是雪，为有暗香来。
次韵周秀实寺丞七夕三首 其三
周紫芝（宋代）

无限栏阶月下儿，遥瞻星旆却嫌迟。催教织女梳云髻，想得无心理杼丝。
用东坡武昌寒溪韵三篇 其二
朱槔（宋代）

东坡谪官未放回，桃花不系玄都栽。机牙爱触造物手，五见江雨肥江梅。

扁舟一笑凌浩渺，瘦筇结伴登崔嵬。洼尊故事逢浪叟，鸟篆真迹追浯台。

漂流长有北阙梦，邂逅果踏东华埃。玉堂夜直对同舍，金烛照座花成堆。

帝觞雨露浇舌本，忽忆樊口倾山罍。联诗共刻醉眠处，至今宝气蟠岩隈。

关西夫子独好事，掖垣行即吟苍苔。斯文突过元祐上，已觉万丈光芒开。

临风吊客感赤壁，公瑾孟德俱彫摧。英雄割据亦儿戏，安用匕箸惊蚊雷。

东坡羽化不复返，浪叟何日成归来。鹦鹉洲前旧时路，寒波荒苇令人哀。
送絅斋李监丞赴湖南提举
乐雷发（宋代）

吏统久已紊，使选匪易为。
蝎虺何蓁蓁，鸿雁何累累。
持节岂不多，旷职苟所私。
缅怀紫阳翁，昔使东浙湄。
陈臬纠官邪，扬仁苏民疲。
兹道有先后，哲儒昭令规。
絅斋寄潇牧，那懋灼帝知。
励廉肃寮寀，反税欢乡耆。
所学蕴渊道，宽严权理宜。
兹总全楚境，歌此皇华诗。
位穹民言邈，壤广吏蠹滋。
问俗职所重，简僚乃政基。
视听贵远周，细微在可遗。
揽辔戒前路，岂为好爵縻。
揆予忝英盼，怀德念别离。
别离果何念，康济乃所期。
懿兹远大业，肇此咨度时。
勗哉振英采，慰我湘民思。
端午贴子词·皇帝阁六首
真德秀（宋代）

玉帛交邻后，清阴满塞榆。
苞桑存至戒，犹佩辟兵符。
点绛唇
宋先生（宋代）

二气工夫，河车搬入昆仑脑。世人谁晓。此是玄元道。存得阳精，年老身不老。三田饱。行功都了。拂袖游蓬岛。
池畔二首
白居易（唐代）

结构池西廊，疏理池东树。此意人不知，欲为待月处。

持刀gN密竹，竹少风来多。此意人不会，欲令池有波。
野望
刘克庄（宋代）

稍有西风起，孤筇挟自随。
名山多着寺，古林必为祠。
鸟过投林急，樵归度嶂迟。
相寻惟有月，搔首待移时。
蝶恋花 花朝和内
董元恺（清代）

屈指春光将过半。又是花朝，花信春莺唤。情绪繁花花影乱。

护花花下将花看。

拈花笑倩如花伴。细读花间，花也应肠断。花落花开花事换。

编成花史山妻管。
望仙门
李愿（唐代）

楼影空门里，门开望众仙。绿鬟云漠漠，翠黛月娟娟。

烟驾知何处，星槎记昔年。夕阳孤鸟畔，缈缈海浮天。
和陈雨丈寂寞原韵
何允孝（清代）

此老书篇结夙缘，幽斋蠹简苦回旋。昨宵微雨草初长，几日东回春弄权。

广武原中观逐鹿，天津桥上听啼鹃。逍遥世外浑无与，名理清谈玄又玄。
至曹州值罗正之著作部夫河上有阻会合以诗见意
毕仲游（宋代）

百里传书浪有期，到头樽俎恰相违。春回通沇花争发，冰泮明河客未归。

年老无成今世有，身閒不饮古人稀。诸公怜我如相问，为道因循未拂衣。
送余崇一使蜀
黄佐（明代）

凤凰衔诏出蓬莱，剑气峥嵘拂曙开。万里风烟驰蜀道，五云宫阙梦燕台。

浣花溪在搜唐迹，洗墨池荒忆汉才。闻道故园沧海上，星槎争羡自天回。
求仙诗
密兰沙（元代）

刀笔相从四十年，非非是是万千千。一家富贵千家怨，半世功名百世愆。

牙笏紫袍今已矣，芒鞋竹杖任悠然。有人问我蓬莱事，云在青山水在天。
天童送深兄归湖州
释绍昙（宋代）

采樵深入万松关，踏破类云几朵山。
担折蓦知柴束重，掉头归唱月弯弯。
仪真和同官韵二首
刘宰（宋代）

先生文采似班扬，俗子何能较短长。
顾我未知全璧否，期君聊复善刀藏。
壮怀欲写须更仆，胜日能来对举觞。
青紫不须分失得，旧游多少因槐黄。
夜雨感怀
陆游（宋代）

老来每惜岁峥嵘，几为巴歌判宿酲。
白帝草生时入梦，锦官花重更关情。
帘疏夜雨侵灯晕，枕冷秋风递角声。
定许何时理归棹，酒狂犹解赋芜城。
途中有怀
温庭筠（唐代）

驱车何日闲，扰扰路岐间。岁暮自多感，客程殊未还。

亭皋汝阳道，风雪穆陵关。腊后寒梅发，谁人在故山。
耒阳谒杜少陵墓 其二
岑徵（明代）

无凭唯白骨，不朽是遗名。风雅归唐史，牢骚似屈平。

荒祠临古渡，疑冢傍孤城。魂气千秋在，难忘恋阙情。
论诗吟
邵雍（宋代）

何故谓之时，诗者言其志。
既用言成章，遂道心中事。
不止鍊其辞，抑亦鍊其意。
炼辞得奇句，鍊意得余味。
感白发
姚孝锡（宋代）

弹铗凭谁听客歌，震雷那复化鱼梭。梳头白雪惊新有，障眼元花比旧多。

乡问阻兵犹断绝，羁怀凭酒暂消磨。不须更问今朝客，门外元无雀可罗。
题曾世夫颐斋
杨万里（宋代）

吾友子曾子，滋兰涧溪幽。
药房动波底，韦编著床头。
梦吞六画香，身从三圣游。
上瞻岐山开，下聆雷声收。
告干閟灵龟，潜渊骑玉蚪。
食菲足自养，朵颐非所来。
一朝浮洛书，绿字献禹畴。
分半啖虞翻，相视一笑休。
送贾岛往金州谒姚员外
喻凫（唐代）

山光与水色，独往此中深。溪沥椒花气，岩盘漆叶阴。

潇湘终共去，巫峡羡先寻。几夕江楼月，玄晖伴静吟。
鲈乡亭
林肇（宋代）

脍鲈珍味是吴乡，丞相曾过赋短章。
新作水斋堪寓目，旧停桂短有余光。
满前野景烟波阔，自后秋风意气长。
莫待东曹归忆此，分悭居在碧州旁。
和梅轩叔原韵 其一
庄年（清代）

舟行红水黑沟间，蜃气嘘成海面山。风静沧波平似镜，东南一抹是台湾。
鹿台止作二首
释行海（宋代）

九州烟景杂尘埃，自爱吾庐住鹿台。
百计不如归最好，五行只可问无灾。
野园日暖花争发，贪屋春深燕自来。
王戴风流千载下，水声山色更徘徊。
金缕曲 送屏山姊扶柩旋里
顾太清（清代）

岂是无情者。遥将归、家山安葬，匆匆车马。此去长途须保重，仔细雨天风夜。

况已是、暮年人也。卅载交情如手足，怅离怀、多少伤心话。

难把你，车儿把。

牵衣执手偏难舍。盼鱼书、总然数字，也须亲写。我本多愁君善病，两地情牵意惹。

梦不到、横河宅舍。硬著心肠真个去，此时情、何日方能罢。

相思泪，风前洒。
效意境格二首 其一
释普闻（宋代）

水阔天长雁影孤，眠沙鸥鹭倚黄芦。半收小雨西风冷，藜杖相将入画图。
佛照禅师真赞
陆游（宋代）

名动三朝，话行四海。
撒手归来，雲山不改。
人言大觉同龛，师云老僧掩彩。
和曾知运寄兄诗二首
廖行之（宋代）

得丧区区指屈伸，褰裳归去楚江滨。
莼鲈到底秋风美，牛斗依然夜气新。
满壑烟霜供啸傲，传家诗礼照清贫。
不须变姓吴门隐，自有相从化鹤人。
寿乡守张秘阁 其三
方大琮（宋代）

老去遇公为地主，剩将恩意煦摧颓。龟鱼得荫眠偏稳，鸥鹭忘机熟不猜。

方喜玺褒天下最，又闻玉节日边来。丰年一饱谁之赐，好把禾头祝寿杯。
憩楹塘驿二首
杨万里（宋代）

松鸣竹啸响千崖，为底炎蒸吹不开。
自是笋舆趍北去，薰风不是不南来。
初闻应天尹命述怀
王世贞（明代）

纳得郧襄使节归，忽闻新命领留畿。纵令丘壑谁论是，若语岩廊转更非。

一叟徘徊吟竹径，群儿颠倒换萝衣。莫言清切丹阳尹，何似山人傍少微。
赠谈星叶生
徐元杰（宋代）

至诚之道可前知，知命如君亦甚奇。
二十八星轮指掌，两三年事印蓍龟。
春来春去无元尽，花落花开自有时。
门外青山知此意，只教松柏镇如新。
行者了宽等题钱买度牒疏四章
李昴英（宋代）

作佛本无相，为僧却要钱。
岂无人割舍，为结恶因缘。
黄梅五首
陈师道（宋代）

异色深宜晚，生香故触人。
不施千点白，别作一家春。
淳化中朝会二十三首
佚名（隋代）

荡荡无私世，巍巍至圣君。
山河分国实，日月耀人文。
厌浥凝甘露，轮困吐庆云。
正声兼大雅，洋溢应南薰。
滴滴金
晏殊（宋代）

梅花漏泄春消息。柳丝长，草芽碧。不觉星霜鬓边白。念时光堪惜。

兰堂把酒留嘉客。对离筵，驻行色。千里音尘便疏隔。合有人相忆。
送竹枕与勾希载太博
喻良能（宋代）

谁人彩斲渭川村，有节轮囷秋竹根。
割我便便春昼睡，乞君栩栩梦中魂。
太常乐章三十首其二十皇帝饮福酒奏禧安之曲
杨亿（宋代）

祀帝圜丘，九州献力。
礼行于郊，百神受职。
灵祇格思，享我明德。
天鉴孔昭，玄祉昭锡。
送程给事知越州
练定（宋代）

鉴湖蓬阁南州冠，诏辍真仙去总临。江上儿童争跨竹，日边鸳鹭惜分襟。

气凌沙漠冰霜凛，旌拂兰亭雨露深。彩笔欲穷千里景，锦囊先屈满朝吟。

五云鹤驭聊栖息，万里鹏图在尺寻。玉殿叮咛天语密，未应闲得子牟心。
自君之出矣八首 其二
刘琏（唐代）

自君之出矣，欢娱共谁伍。思君如梅子，青青含酸苦。
送苏一峰侍郎献绩如京苏旧铨司
李舜臣（明代）

日色覆平津，年光催别晨。江帆今送客，水镜旧为人。

城阙融残雪，山河入早春。寄言花共柳，好作道途新。
赠星命舒云峰
方逢辰（宋代）

五星聚东井，天下王业开。
五星聚奎宿，下下多贤才。
蚩尤扫彯□，搀枪卷飞埃。
日月黄道见火罗，计孛乌能为之灾。
云峰挟术善说命，穷通贵贱非所问。
敢问何时聚五星，今年五星聚何分。
圣人在上天下平，疏食饮水甘曲肱。
桂隐纪咏·读易轩
张镃（宋代）

大易缘何有，难逃此问中。
不从横画会，爻象总能通。
宿横塘雨馀见萤感旧
许景衡（宋代）

一赋流萤二十年，短篷还是未能眠。此生扰扰何为者，寄语诸儿各勉旃。
八声甘州（读周公瑾传）
王质（宋代）

事茫茫、赤壁半帆风，四海忽三分。想苍烟金虎，碧云铜爵，恨满乾坤。郁郁秣陵王气，传到第三孙。风虎云龙会，自有其人。

朱颜二十有四，正锦帏秋梦，玉帐春声。望吴江楚汉，明月伴英魂。浥浥小桥红浪湿，抚虚弦、何处得郎闻。雪堂老，千年一瞬，再击空明。
司马温公挽诗五首
孔武仲（宋代）

高步朝廷上，羽仪鹓鹭行。
精诚贯金石，素节履冰霜。
爽气今仍在，斯人没不亡。
嵩云自闲暇，长映读书堂。
赏心亭
刘挚（宋代）

佳山逶迤抱故国，危观突兀凌长波。仰凭飞景赤霄近，下瞰万木苍烟多。

三阁繁华芳草在，七朝风物一禽过。后人未见兴亡本，秪笑陈家玉树歌。
古寺
黄彦辉（宋代）

古寺云深去路赊，来分僧钵共生涯。
依稀池草成春梦，容易江生老岁华。
长铗悲弹三尺雪，短檠寒落五更花。
夜来风雨催归急，为报河阳令尹家。
山居十六咏 其十一 草堂
方岳（宋代）

烟低一片春，留与贫受用。阿连自能诗，吾衰不复梦。
剑篇次元汝功韵
郭印（宋代）

阳金为魂阴为魄，百炼宁容垢腻蚀。
出匣风云凛凛寒，观者堵墙皆辟易。
发硎利刃思一试，佩刀匕首都弃置。
鲸鲵戮尽四海清，英豪始慰平生志。
长河乔岳暗风沙，高山大泽蟠龙蛇。
君家自有尚方赐，不须嫉世空吁嗟。
操舟渡江勿虞破，中流斩蛟平地过。
天下苍生奈若何，安石且起东山卧。
如山堂二首
姜特立（宋代）

饭余行挟册，醉后卧看山。
举世皆忙者，无人伴我閒。
冬日雷塘墓庐有感
孔璐华（清代）

十载归陈留，每每思故园。未识我姑面，含悲惟自吞。

常见吾夫子，逢节慕亲恩。伤心不敢语，幸有椿堂存。

视媳如弱女，义训谆谆言。凡为妇道者，德谦礼义纯。

优然而待下，仆婢亦和温。克勤亦克俭，所闻敢不尊。

谁料今夏时，变幻更莫论。山颓天忽倾，伤心复断魂。

耿耿肺腑碎，泪痕变血痕。几度悲往事，无语望黄昏。

衰草被长阡，松柏围古墩。罪重复何说，哀哀守墓门。
山居杂诗九十首 其二十九
曹勋（宋代）

朝来天无风，秋旸剧炎锐。当年屏翳动，松竹发清吹。

风岂怜我老，飘萧翔异气。泠然濯烦襟，苏息殆天意。
严景安壁上尽松次韵
张仲深（元代）

天风吹雨来沧溟，霹雳下震龙盲惊。巨灵怒拔千兔秃，老龙蜕此槎牙形。

致身自合倚绝壁，底向虚堂寄灵迹。龙香搅翠秋淋漓，老干摩空天咫尺。

当年触石誇共工，天柱夜折嵩高中。大材不作栋梁用，秪恐斤斧终难容。

遂令根盘多错节，安得吴刀秋斸月。会须斩伐登庙堂，留取君家壁如雪。
寄欧静秀才
范仲淹（宋代）

君归一水遥，魂断木兰桡。
赖有南轩竹，清风慰寂寥。
西川与蔡十九同别子超
罗隐（唐代）

相欢虽则不多时，相别那能不敛眉。蜀客赋高君解爱，

楚宫腰敛我还知。百年恩爱无终始，万里因缘有梦思。

肠断门前旧行处，不堪全属五陵儿。
次宋省斋菊花五绝
杨公远（宋代）

万木归根叶渐空，淡烟斜照有无中。
客怀对此无情思，赖有知心老菊丛。
昔梦 其三
孙原湘（清代）

手解婴年旧簸钱，胜如条脱赠羊权。两边小字绸缪印，尽铸鸳鸯万万年。
芦台峭帆亭
张德容（金朝）

高秋客未还，何处望乡关。
乔宇苍烟外，孤亭落照间。
雨晴山觉近，潮满水如闲。
目断峒阳路，归云不可攀。
朝中措（和孔倅·郡斋新栽竹）
王之道（宋代）

君心节直更心虚。移植并庭除。好在红蕖相映，卷帘如见吴姝。

清风明月，君无我弃，我不君疏。况有骚人墨客，时来同醉兵厨。
杂曲歌辞。伊川歌第五
佚名（唐代）

桂殿江乌对，雕屏海燕重。只应多酿酒，醉罢乐高钟。
赋得和阗玉
弘历（清代）

玉陇宛其玉，珍贤讵此珍。摅诚底方物，慎德幸咸宾。

却纳非柔远，分颁庸展亲。葆光验垂草，瑞色现浮筠。

如琢良工命，匪求给事巡。设将拟尧掷，仍觉愧先民。
新淦县拜周公瑾墓
徐延寿（明代）

水畔巴丘古县开，周郎祠宇傍泉台。霸图当日成何事，才士无年实可哀。

荆楚干戈终古恨，小乔环佩几时来？来涯孤客逢寒食，特为停舟酹一杯。
水龙吟 简周晴川教授会饮和韵，其兄晴山，
朱唏颜（元代）

一春剩雨悭晴，闷来闲检床头历。农占候应，今朝甲子，初开霁色。草径泥融，柳桥风劲，尚妨吟策。有幽轩水净，官＊春透，尽可一，觞闲集。重碧满浮云液。奈长歌、此情无极。觥筹交错，＊篪迭奏，席珍连璧。列屋修蛾，主家阴洞，漫然倾国。任醉魂直到，芙城待问，似他丁石。
山中遣兴五首
李流谦（宋代）

数月携家住，幽栖引兴长。
客中容懒散，梦里过炎凉。
收网觉鱼贱，酌泉知酒香。
主人真好事，诗债数能偿。
寄崔汝弼 其一
徐积（宋代）

黄艳花前白颔翁，忆君诗思入霜风。如今相去犹未远，明年把酒望江东。
题郭主簿模摩诘本辋川图卷
李珏（宋代）

园图亲画早流传，已是人间五百年。凝碧池头秋句在，当时几负此林泉。
蚊二首
蒲寿宬（宋代）

白日沿沟渠，中宵隐堂奥。
独处招燎烟，几人有良帱。
眶睫知若何，口觜有计暴。
偈颂一百零一首 其二十三
释慧性（宋代）

句中句，绝露布。闪电里，分缁素。
西瓜园
范成大（宋代）

味淡而多液，本燕北种，今河南皆种之。

碧蔓凌霜卧软沙，年来皆皆食西瓜。
形模濩落淡如水，未可蒲萄苜蓿夸。
夏日宴集沈氏庄次王遵严韵
饶相（明代）

昔读古人书，夙抱先忧志。心源未澄彻，每为外物累。

因循度岁时，龌龊牵俗事。迩来反诸身，颇觉有真意。

吾气大且刚，浩然塞天地。一为物所役，四海无容袂。

鬼神启我衷，吾道今有契。鸿雁落河皋，远自天边致。

踪迹风尘内，议论云霄际。启心输忠赤，瞩目览苍翠。

天阔云烟敛，波光鱼鸟戏。观物悟道机，触景发人思。

浮生惜寸阴，饮食须知味。误几三十载，不饮长如醉。
秋思
吴斌（明代）

西登望夫台，北眺从军路。霜飞瀚海秋，烟横大荒暮。

君心皎凝丹，妾身抱贞素。万里莫相思，捣月寄征服。
紫云岩
阮之武（宋代）

石磴萝梯隐翠微，坐间时有紫云飞。纷纷郁郁来还去，难问瞿仙几日归。
石门道中作 其四
弘历（清代）

溪亭水市夹横塘，老幼扶携共觐光。却喜陌桑才吐叶，人家未至碍蚕忙。
别墅怀归
陆龟蒙（唐代）

水国初冬和暖天，南荣方好背阳眠。题诗朝忆复暮忆，

见月上弦还下弦。遥为晚花吟白菊，近炊香稻识红莲。

何人授我黄金百，买取苏君负郭田。
次韵艾主管岁除有感
周紫芝（宋代）

蓝尾先迎替腊春，流光依约似行云。功名如梦日月晚，儿女满前恩意勤。

此夜自倾桑落酒，谁家政舞石榴裙。穷谙岁岁年年事，老坐奇奇怪怪文。
五杂组
陆游（宋代）

五杂组，机上绮。
往复还，冶游子。
不得已，富儿死。
城东怀古
任希夷（宋代）

谢安游处犹留墅，李白吟边亦有亭。
两地东山春寂寂，至今白下柳青青。
句
林亦之（宋代）

讲学红泉不著书，只将心学授生徒。
过巢湖赋呈莱山侍郎
范轼（清代）

两山夹湖湖束腰，一湖数郡吞南条。积水环混失归向，潴四百里何迢遥。

人言其中閟幽怪，天阴往往移龙蛟，孤城却在落日外，颓垣一线栖丛蒿。

到此无风已心悸，况当奇热蒸寒飙。连晨郁怒苦未泄，冯夷弭节严撑敲。

朝曦乍露铜钲角，旋倾墨沈云漉漉。琉璃千顷忽破碎，有意似放天吴骄。

湖神跳舞山鬼泣，万窍翕辟声悲咷。此时回船移近岸，舟人喧沸收篷篙。

却望湖水立嵲兀，霜脊鼓动千钧鳌。太虚倒入浸元气，始讶天柱非坚牢。

岂有轩辕张帝乐，烂设组帐吹笙璈。魂翻眼晕坐添叹，性命能几轻鸿毛。

且倒浊樽共一醉，何以佐酒搴菱茭。天寒月黑风紧格，微雨淅沥驱洪涛。

开帆三日竟偷渡，有如鹰隼离韝翛。吴儿绕岸笑拍手，喜见使节悬征𦨣。

紫髯先生信爽健，要搜险快供诗豪。峡江闽海都阅遍，眼前一勺同杯坳。

侧闻北汇此故道，谁尸兹说桐城姚。千年万迹茫莫辨，古今笺注徒纷呶。

扬州五湖列巨浸，此水坐可分苴茅。洞庭夐矣不敢抗，隐与彭蠡相齧聱。

涡淝支委藉馀势，专制一面夸雄枭。轩然大波恣跌宕，灌输山谷江灵朝。

若真宇宙无妨隘，更愁横夺浔阳潮。中泓数点石插脚，上有塔柱干云霄。

寺门昼闭人影绝，何时仙姥频游遨。当年蛮触斗形胜，后者苻谢前孙曹。

藏丹投鞭等狡狯，伏尸百万馀腥臊。山川寥阔不柜管，雈泽最易滋逋逃。

羁人惊心理归楫，壮士遣兴鸣宝刀。即今潢池荡残秽，夜深那复篝狐嗥。

国家恩泽浩无外，居民但解称神尧。井闾桑柘渐苏苏，共输租赋安渔樵。

晴空一桨打明镜，更呼射鸭招朋僚。人生忧乐互代谢，谁堪百虑穷煎熬。

咫尺变幻有天意，好景莫放清秋高。我惭腕弱不能举，诸君大笔歌居巢。
风雨涨檐溜忆东平以疾不往
陈宓（宋代）

不到东平夏又秋，闲居身尚不吾由。
可怜岩上千寻瀑，不似檐前一派流。
东山堂
赵汝回（宋代）

谢守登临地，今为博士居。
由来好山水，常得近诗书。
洞与衔岳接，泉分玉井余。
年年为吟事，春草不教锄。
周公亭留题
佚名（宋代）

人言周公来结宇，不知建立何年中。
撰词仍是谪御史，残缺欲读嗟难通。
二花
洪咨夔（宋代）

粲粲金钱映玉簪，荣华能得几光阴。
季伦歌妓春申客，零落秋风没处寻。
自赞
释如净（宋代）

乌龟壳空索索，打一钻响剥剥。
也是张拳嚇野狐，描邈出来增丑恶。
虽然三十年后，只管有人卜度。
突出娑婆世界，一枚真个村头。
行脚都无用处，推倒只好做牛。
钉双角，插条尾，
绿杨芳草春风里。可杀有力会耕田，
卖与阎王还饭钱。不然掣电几先喫，
痛拳无明业识幢。竖起漫天黑，
一句不相当。拳头飞霹雳，
咦，老婆心切血滴滴。
曾汝诚目有羞明之患走笔问之
王慎中（明代）

知君习静闭玄关，两目应无五色干。好是懒为青白样，纷纷浊世不须看。
山中五咏·门柳
皇甫冉（唐代）

接影武昌城，分行汉南道。
何事闲门外，空对青山老。
偈三十五首
释祖珍（宋代）

知幻即离，不作方便。
离幻即觉，亦无渐次。
简陆少监
赵汝回（宋代）

登瀛彼何人，选海渺无际。
巨矣万斛舟，不与贫土济。
起樯开锦帆，逆境浪使风势，
贫土望洋立，惆恍发深喟。
少监笠泽英，清分袭兰砌。
不经觅举难，不道觅举易。
每恨里选衰，高才守低位。
趋荣靡愿辱，不富焉有贵。
一涂总不岐，只臂鞲群鸷。
园桃各春妍，崖松以霜悴。
端笏玉扆前，极口陈国是。
上之及公卿，下之言守帅。
肃肤到饥亡，孰与护元气，
凝阴积层霄，剽贼延内地，
毋谓民不神，民情即天意。
善瑟无弊弦，良工先利器，
所愿招隽豪，弃取委分义。
庶几皋伊出，扶倾扫沉翳。
从来立仗马，唯作啖萏计，
堂堂不讳朝，鸣凤峙鵷陛。
南游
王安舜（明代）

众壑凌虚出，汪波万顷中。光浮星宿海，人在水晶宫。

喷沫鱼儿浪，窥帘燕子风。隔江摇落早，相望采丹枫。
刘忠显挽词
张嵲（宋代）

黄屋辞丹阙，贞臣赴敌营。
解言终不反，先面竟如生。
谁并当时节，独流千祀名。
承家有贤嗣，谅不愧西平。
点绛唇
吴潜（宋代）

禁鼓三敲，参旗初挂阑干角。浅屏疏箔。夜气侵衣薄。

＿乃吴歌，艇子当溪泊。休休莫。五湖烟浪，不是鸱夷错。
静观堂十偈
汪晫（宋代）

春去人间日正长，天工催促绿阴忙。
古槐高柳争新意，自是无人知底凉。
过故洛城
钱起（唐代）

故城门外春日斜，故城门里无人家。

市朝欲认不知处，漠漠野田空草花。
春阴
陆游（宋代）

窗昏不见字，今日罢观书。
迹寄浮生内，心游旷劫初。
太山均蚁垤，圣域亦蘧庐。
兀坐还成倦，荒畦去荷锄。
一落索 其一 小窗夜坐用周美成韵
龚鼎孳（清代）

人影放帘深秀。玉钩风皱。篆香银烛艳成堆，全衬贴凌波瘦。

清露曲栏吟久。欢愁都有。唾壶敲断五更心，无一事、姑花柳。
江上人家
释文珦（宋代）

江人遂生理，社翁足新醅。
家有儿童乐，门无官吏来。
潮生渔市合，负便客帆开。
水庙迎神罢，喧喧鼓笛回。
春景 城春草木深
刘辰翁（宋代）

春又不知暮，城荒独至今。楼台花下远，草木雨中深。

寒食无烟绿，颓垣有月侵。荒苔随意古，落子又成阴。

邻笛残兵泪，胡琴故国心。废兴天不语，钟鼓遍园林。
扈跸玉津园
李洪（宋代）

丽日祥云覆苑墙，柳丝驰道曲尘黄。
山呼万岁迎春仗，花覆千官献玉觞。
騄駬籋云天步远，驺虞节射乐声长。
微臣奉引陪鹓鹭，许听箫韶入建章。
喜雨上项帅
陈元晋（宋代）

精祈三日竟成霖，一瓣心香格帝歆。苗若遂枯无此水，粟将暴贵涌于金。

时方多垒农为急，公在三湘泽已深。自愧侏儒叨一饱，愿推德意答天心。
鼓腹无所思朝起暮归眠湫明诗也以诗定韵为十
滕岑（宋代）

神龙固难豢，天马岂易鞿。
渊明肯折腰，为此五斗微。
我本田野人，初不慕轻肥。
食未从人乞，隐不待赋归。
禁林宴会之什
王著（宋代）

文明天子重词臣，圣制褒扬日月新。
宸翰特颁仙署额，皇风先发玉堂春。
虯龙逸势诚难太，鸾鹤回翔信得真。
齐武任夸非入妙，汉章虽巧未通神。
匪唯衒耀鳌宫客，兼是辉华凤阁人。
幸接英儒同赞咏，辄书狂斐继清尘。
予以康熙辛丑壬寅来热河寓徐文定公半山堂今三十年矣感而有作
汪由敦（清代）

昔坐翠微间，摊书白昼间。至今成皓首，重此对孱颜。

谢墅烟云杳，滦波日夜潺。平生几游历，也当故乡山。
轮台子（中吕调）
柳永（宋代）

雾敛澄江，烟消蓝光碧。彤霞衫遥天，掩映断续，半空残月。孤村望处人寂寞，闻钓叟、甚处一声羌笛。九凝山畔才雨过，斑竹作、血痕添色。感行客。翻思故国，恨因循阻隔。路久沈消息。

正老松枯柏情如织。闻野猿啼，愁听得。见钓舟初出，芙蓉渡头，鸳鸯难侧。干名利禄终无益。念岁岁间阻，迢迢紫陌。翠蛾娇艳，从别后经今，花开柳拆伤魂魄。利名牵役。又争忍、把光景抛掷。
和光道春日雨寒
华镇（宋代）

细风密雨冷相添，天右馀寒势未歼。漠漠乱丝凝旷野，涓涓碎玉下重檐。

凌晨预约阳光发，入夜先闻霰雪兼。蝶梦未成攲宝枕，铜壶声咽冻孤蟾。
念奴娇（杨子安侍郎寿）
朱敦儒（宋代）

腊回春近，正日添宫线，香传梅驿。玉律冰壶此际显，天与奇才英识。贯日孤忠，凌云独志，曾展回天力。功名由命，等闲却铩鸾翮。

谁信夫子如今，眠云情意稳，风尘机息。邂逅初心得计处，伊水鸥闲波碧。但恐天教，经纶缘在，未遂紫烟客。君王图旧，看公归觐京国。
还李世修槐阴书院稽古堂诗轴
萧立之（宋代）

稽古堂中书作种，儿孙班被文章宏。平园诚斋老词伯，至今□□□□□。

□□读书饱秋月，木钻石磐有时彻。不见王家种树时，儿子二郎如玉雪。
送街坊
释明辩（宋代）

贞女不著娘家服，丈夫岂假分时财。
十杯五盏从何有，空奋双拳趁得来。
泉州贡院举梁八咏 其八
真德秀（宋代）

策足巍科亦漫然，当知致远识为先。丁宁莫负梅溪祝，名节岧峣共勉旃。
垂杨碧 春柳
林朝崧（清代）

风似剪，剪出万千金线。无力解将斜照绾，笛吹春又晚。

不种灵将前殿，舞断柔腰谁见？替诉长亭攀折怨，枝头莺百啭。
陪诸公游文雅台憩法云寺二首 其二
汪藻（宋代）

向来卜幽期，此乐真隽永。行寻野航渡，俯玩云水影。

追随两玉人，妙语时灌顶。平生访古意，到此方一骋。

所欣俱秃翁，王事废朝请。且同陶渊明，莲社对宗炳。

晴轩纳野色，秋思浩千顷。忽惊梨枣村，身堕白鸥境。

飘零惬胜会，老大惜馀景。况当风露辰，病鹤最先警。

留连净名室，坐阅篆香冷。还寻野田归，草树斜复整。

有酒当再来，悠悠讵能省。
清江浦晚泊
齐翀（清代）

落日江城上，扁舟万里情。渔镫依浦暗，戍鼓隔林鸣。

客梦还乡熟，离怀对酒生。芒星天四角，耿耿夜三更。
念昔游三首 其二
杜牧（唐代）

云门寺外逢猛雨，林黑山高雨脚长。曾奉郊宫为近侍，分明㩳㩳羽林枪。
题观音石壁
绍兴卜者（宋代）

金紫玉青世所稀，牡丹花下探天机。
仙游秀水真消息，身傍御炉香满衣。
玉函山眺望
于慎行（明代）

岱宗直北玉函开，海客乘春蹑屩来。绝壁松杉含宝相，中峰云气出香台。

湖边万井烟光动，城上双河练影回。青鸟不归丹鹫远，仙踪佛地两徘徊。
武康县治松桂林二首
袁说友（宋代）

诗竞山川秀，亭随草木新。
弦歌鲁言偃，吏隐汉梅真。
淇苑雪霜操，广寒宫殿春。
相望不百里，一苇要身亲。
咸阳怀古 其二
祝德麟（清代）

忽然亭长作官家，创业宁徒马上夸。祸水未防身后雉，天心终上道前蛇。

金刀历数开基正，钟室功臣报施差。一样宠姬输项羽，楚歌歌罢恨无涯。
西行咏怀古𨁂 其一 平城
黎民表（明代）

神龙困泥淖，燕雀反见咍。如何赤帝子，遇窘白登台。

谋臣虽幸中，鱼服几殆哉。不见芒砀气，阴风千里来。
苏才翁挽辞二首
王安石（宋代）

空余一丹旐，无复两朱轓。
寂寞蒜山渡，陂陀京口原。
音容归绘画，才业付儿孙。
尚有故人泪，沧江相与翻。
髑髅赞 其三
释慧空（宋代）

假以四大，抽之一机。空无作相，动转云为。有能晓了，成佛无疑。

何待如是，然后知非。
洞岩
罗公升（宋代）

但见佳山便合登，不须凭幻说超升。
峥嵘神禹疏河势，镗鞳轩皇奏乐声。
已有道人称吏隐，应无处士乐岩耕。
近来太守君知否，只记西园是玉京。
野田
张籍（唐代）

漠漠野田草，草中牛羊道。古墓无子孙，白杨不得老。
题醉袖
贺铸（宋代）

浅黛宜颦，明波欲溜。逢迎宛似平生旧。低鬟促坐认弦声，霞觞滟滟持为寿。

浓染吟毫，偷题醉袖。寸心百意分携后。不胜风月两厌厌，年来一样伤春瘦。
参部至三山简王宗教子文野二首仍寄观潮拙稿
王迈（宋代）

别来双鬓忽惊秋，一笑哦诗宽百忧。
草舍绳枢聊尔尔，如何比得碧云楼。
清平乐·年年雪里
李清照（宋代）

年年雪里，常插梅花醉。挼尽梅花无好意，赢得满衣清泪。
今年海角天涯，萧萧两鬓生华。看取晚来风势，故应难看梅花。
赠吴之才
司马光（宋代）

胜冠自立艰难里，大器由来贵晚成。
松柏傥非生磊落，岩崖何易出峥嵘。
苏帮游困羞妻嫂，主父居贫厌弟兄。
六印他年拥车骑，会须重过洛阳城。
和陶渊明饮酒诗
滕岑（宋代）

嵇康故人达，醉中凛英姿。
因送孤飞鸿，手抚枯桐枝。
聊将弦上意，寓此胸中奇。
才高身不容，谅非人力为。
麟伤终可叹，龙化真难羁。
杂咏和湘东王诗三首 其二 寒闺诗
刘缓（南北朝）

别后春池异，荷尽欲生冰。箱中剪刀冷，台上面脂凝。

纤腰转无力，寒衣恐不胜。
蔡尚书挽词二首 其二
叶适（宋代）

拨沙得黄金，百鍊泻光影。飞行日月上，莹彻肝胆醒。

空山惨马鬣，何意重为圹。余哀不浪施，留寄长夜炯。
内机知府郎官再和示教清拔遒美手不能置用韵以答嘉贶愧不足以当琼瑶之报也 其二
程公许（宋代）

莫倚鸣髐力有馀，天扶兴运要驱除。可须测象疑蓬埽，便拟排云上谏书。
雪夜感怀
吴殳（明代）

酒尽灯残夜二更，打窗空雪映空明。
驰来北马多骄气，歌到南空尽死声。
海外更无奇事报，国中惟有旅葵生。
不知冰冱何时了，一见梅花眼便清。
戏呈友人
陈普（宋代）

年来学道未知方，羞逐莺花燕蝶忙。
三五年加心死尽，有如鱼鸟见毛嫱。
乌衣园
释元肇（宋代）

乌衣园里过，不觉立多时。旧事人能说，春风燕得知。

倒垂池上柳，斜插酒边旗。来往城南路，年年长别离。
晨诣超师院读禅经
柳宗元（唐代）

汲井漱寒齿，清心拂尘服。
闲持贝叶书，步出东斋读。
真源了无取，妄迹世所逐。
遗言冀可冥，缮性何由熟。
道人庭宇静，苔色连深竹。
日出雾露馀，青松如膏沐。
澹然离言说，悟悦心自足。
过钟陵（余长庆三年除江西观察使，奉诏不之任）
李绅（唐代）

龙沙江尾抱钟陵，水郭村桥晚景澄。江对楚山千里月，

郭连渔浦万家灯。省抛双旆辞荣宠，遽落丹霄起爱憎。

惆怅旧游同草露，却思恩顾一沾膺。
句
戚明瑞（宋代）

老槐阴下吹箜篌。
夜半见月
仇远（元代）

中夜月初上，照我东床明。
我心本无事，展转寐不成。
仰观乌鹊飞，俯听蛩螿鸣。
念适从何来，衣食非素营。
三年然后归，儿女各长成。
婚嫁愿早毕，吾其师向平。
秋日同区象先陈知期梁公量诸子步登二岭绝顶得风字
黄士俊（明代）

扪罗信步倚云中，形胜天开石势雄。双塔午钟闻下界，万川澄势映遥空。

餐霞欲醉仍催酒，作赋凭高却御风。好是山灵欣献瑞，望来佳气郁葱葱。
孺人张氏挽诗一首
刘一止（宋代）

慈惠闺门浃，清真意不私。台臣有贤操，母德是吾师。

家近青乌卜，名传黄绢碑。冯勤终贵宠，他日岂胜悲。
雨后 其二
茹纶常（清代）

云气连山足，庭阴向夕稀。吾庐有如此，巢燕未全非。

腐草还沾屐，繁花欲染衣。空怜今雨好，翻与故人违。
莫愁村
李莲（清代）

村锁寒烟定几秋，居人尚说锦缠头。无情最是春来水，流尽桃花不管愁。
用前韵酬陈判官
曹勋（宋代）

刺桐花发照人明，三看薰风舞绛英。
海近鱼肥随米贱，山高溪净照人清。
久闻射策先黄甲，何意栖鸾尚赤城。
顾我婆娑老林下，看君事业映簪缨。
郑寺丞邓山长来访林中
区仕衡（宋代）

喧传彩鹢下江干，村北村南稚子看。呼酒咄嗟欣有客，住山寥落幸无官。

不惭居士新藤帽，亦醉田家老瓦盆。君爱幽居寻旧好，几来林下共清欢。
露筋庙书谢琼树所藏米南宫帖后
袁华（明代）

南踰召伯埭，北望高邮城。舍舟陟平陆，散策舒羁情。

萧条原野陟，寒日惨光晶。行行止丛祠，虚堂走鼯鼪。

不知谁氏子，中坐莫与京。父老告我言，斯女志坚贞。

驰驱丧乱馀，与嫂同晨征。迫暮不得还，沮洳聚蚊虻。

嫂居耕夫舍，女宿野嬛嬛。失节泰山重，视死鸿毛轻。

黎明筋己露，遍体膏血赪。庙食崇象设，春秋洁粢盛。

我闻父老言，感慨泪如倾。猗嗟五代时，鼎沸纷战争。

广陵行密据，民饥日抢攘。刲剔挂屠肆，何异牷与牲。

孙儒入高邮，驱民以为兵。贞女蕙兰质，肯同萧艾荣。

缅惟丁斯时，辟地故远行。宁甘野宿死，不就有帏生。

白玉岂受污，殁身垂令名。矫矫长乐老，丧亡亦屡更。

四姓历十君，腼然秉钧衡。所以米外史，穹碑勒新铭。

谢君雅好古，模拓比瑶琼。赋诗悼贞烈，字字锵金声。

俛仰旧游时，国内尚承平。荏苒三十年，繁华变榛荆。

岂无青云士，徇国输忠诚。却怜偷生者，犬豕加簪缨。

掩卷三太息，青灯照孤檠。
送黎少府赴阳翟
李端（唐代）

诗礼称才子，神仙是丈人。玉山那惜醉，金谷已无春。

白马如风疾，青袍夺草新。不嫌鸣吠客，愿用百年身。
延平王祠题壁 其五
蔡国琳（清代）

金陵直捣力原优，转瞬闽南失五州。遗恨不从诸将计，崇明借箸有奇谋。
辛酉使道宿涿州饮赵漳侯宅四首 其二
何吾驺（明代）

惟此萱树花，亦名宜男草。君家老莱子，五十未孩抱。

俄然产双璧，芳华并国宝。异乳乃同生，以欢北堂老。
在哥舒大夫幕下请辞退托兴奉诗
高适（唐代）

自从嫁与君，不省一日乐。遣妾作歌舞，好时还道恶。

不是妾无堪，君家妇难作。下堂辞君去，去后君莫错。
台阳杂兴 其十五
马清枢（清代）

岩穴曾栖宋客星，胜朝事势等零丁。骑鲸人去天难问，梦蝶园荒酒易醒；

满树花开三友白，孤坟草为五妃青；哀蝉似诉王孙恨，暮雨萧萧不忍听。
秋意二首 其一
李纲（宋代）

萧萧南浦白云秋，枫叶芦花相对愁。何必更穷千里目，乱山凝碧满溪楼。
颂古二十一首 其四
释心月（宋代）

第一句，言不及。见利忘锥，何得何失。拈起放下，翘足而立。

文殊维摩，鎗箭交击。果不可当，一掌推出。纵是舜若多神，额头也须汗出。
舟次早起
黄锴（清代）

晨光吐熹微，溪上露华泫。林乌掠舟鸣，余星带云卷。

晨兴寂无人，残梦犹可缅。群动机未萌，天倪尚钤键。

勿虑何所图，无翳不待剪。山水静悠悠，理会是非遣。
谒卫参政
敖陶孙（宋代）

顷年投诗卫左史，今年谒诗卫相公。
何方客子辟道路，诗卷长邀石浦风。
先生官职泥土如，万事尽付阿堵中。
天教权嬖表忠节，剑首一吷毫毛空。
祗今事业已如许，愿闻当时北归语。
面对手画真自知，十年绝口吾甚武。
谢安风流过王导，芙蓉王公窃其表。
从来雅志在东山，角巾不为筝歌老。
古人进雨退一尺，江草江花足自适。
功名时来不作难，雷动风行本无迹。
百姓相惊当历耳，三江五湖作疮痏。
百年天地变悠悠，长鑱老人泪如水。
侧傍湖脚澱山蓝，出见轻鸥已不凡。
颇闻琳琅塞门内，三笔六诗公所监。
何能撰杖阅诸子，看化著帽淹几晷。
朱衣目前空复愁，客有焦桐劳下指。
去家初无可葺墙，独抱遗经天一方。
石浦倘为苍生起，天衢日毂遥相望。
闵封君寿诗
徐渭（明代）

振木兰溪泽，泥金霅水书。况逢百岁祝，幸喜二人俱。

柳色浓春后，荷香淡夏初。此时偕令子，遥拜白云庐。